钦定古今图书集成/明伦汇编/官常典/第796卷 > 杨湜
## 钦定古今图书集成/明伦汇编/官常典/第796卷 > 杨湜

按《元史》本传：“湜字彦清，真定槁城人。习章程学，工书
算。始以府吏迁检法。中统元年，辟为中书掾，与中山
杨珍、无极杨卞齐名，时人以三杨目之。中书省初立，
国用不足，湜论钞法宜以榷货制国用，朝廷从之，因
俾掌其条制。四年，授益都路宣慰司谘议，迁左司提
控掾，请严赃吏法。至元二年，除河南大名诸处行中”
书省都事。三年，立制国用司，总天下钱谷，以湜为员
外郎，佩金符。改宣徽院参议。湜计帑立籍，具其出入
之筭，每月终上之，遂定为令。加诸路交钞都提举。上
《钞法便宜事》，谓：“平准行用库白金，出入有偷滥之弊，
请以五十两铸为铤，文以元宝，用之便。”七年，改制国
用司为尚书省，拜户部侍郎，仍兼交钞提举。时用《壬
子旧籍》定民赋役之高下，湜言：“贫富不常，岁久浸易，
其可以昔时之籍而定今之赋役哉？”廷议善之，因俾
第其轻重，人以为平。湜心计精析，时论经费者咸推
其能焉。子克忠，安丰路总管。孙贞。